Komisijos sprendimas
2001 m. rugpjūčio 28 d.
nustatantis ekologinius kriterijus, taikomus suteikiant nešiojamiesiems kompiuteriams Bendrijos ekologinius ženklus
(pranešta dokumentu Nr. C(2001) 2596)
(tekstas svarbus EEE)
(2001/687/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl pakeistos Bendrijos ekologinio ženklo suteikimo sistemos [1], ypač į jo 3, 4 ir 6 straipsnius,
kadangi:
(1) Reglamento Nr. (EB) 1980/2000 3 straipsnis nustato, kad ekologinį ženklą galima suteikti produktui, pasižyminčiam tokiomis savybėmis, kurios yra ypač svarbios geriau įgyvendinant pagrindinius aplinkosaugos reikalavimus.
(2) Reglamento (EB) Nr. 1980/2000 4 straipsnis nustato, kad konkretūs kriterijai, taikomi suteikiant ekologinį ženklą, nustatomi pagal produktų grupes.
(3) Reglamento (EB) Nr. 1980/2000 4 straipsnis nustato, kad kriterijai, taikomi suteikiant ekologinį ženklą, bei su jais susiję vertinimo ir patikros reikalavimai svarstomi tinkamu laiku iš naujo iki baigs galioti kiekvienai produktų grupei nustatyti kriterijai, ir priimamas pasiūlymas jų galiojimą pratęsti, panaikinti arba juos pakeisti.
(4) Komisija Sprendime 1999/698/EB [2] nustatė ekologinius kriterijus, taikomus skiriant nešiojamiesiems kompiuteriams Bendrijos ekologinį ženklą, kurie pagal 3 straipsnio reikalavimus galioja iki 2001 m. spalio 31 d.
(5) Siekiant atsižvelgti į rinkos pokyčius, būtina tikslinti Sprendime 1999/698/EB nustatytų produktų grupių ir ekologinių kriterijų apibrėžimą.
(6) Būtina priimti naują Komisijos sprendimą, nustatantį konkrečius šiai produktų grupei taikomus ekologinius kriterijus, kurie galios trejus metus.
(7) Tikslinga, kad kurį laiką, bet ne ilgiau negu 12 mėnesių, kartu galiotų nauji šiame sprendime ir pirmesniame Sprendime1999/698/EB nustatyti kriterijai, kad įmonės, kurių produktams buvo suteikti ekologiniai ženklai iki šio sprendimo priėmimo dienos, galėtų skirti pakankamai laiko pritaikyti savo produktus prie naujų kriterijų reikalavimų.
(8) Šiame sprendime nurodytos priemonės buvo parengtos ir patvirtintos laikantis ekologinių ženklų suteikimo tvarkos, kaip nustatyta Reglamento (EB) Nr. 1980/2000 6 straipsnyje.
(9) Šiame sprendime nustatytos priemonės atitinka pagal Reglamento (EB) Nr. 1980/2000 17 straipsnį įkurto komiteto nuomonę,
PRIĖMĖ ŠĮ SPRENDIMĄ:
1 straipsnis
Produktų grupė "nešiojamieji kompiuteriai" (toliau - produktų grupė) - tai "kompiuteriai, skirti naudoti daugelyje vietų, kuriuos sudaro viename korpuse sumontuoti sisteminiai įrenginiai, monitoriai ir klaviatūros, kuriuos lengva pernešti iš vietos į vietą, ir jie veikia maitinami vidinės baterijos energija".
2 straipsnis
1 straipsnyje apibrėžtos produktų grupės ekologinės savybės vertinamos remiantis šio sprendimo priede nustatytais konkrečiais ekologiniais kriterijais.
3 straipsnis
Produktų grupės apibrėžimas ir kriterijai galioja trejus metus nuo šio sprendimo įsigaliojimo dienos. Jeigu patikslinti ekologiniai kriterijai nebus patvirtinti iki šio laikotarpio pabaigos, jie galios dar metus.
Produktų grupės apibrėžimo ir Sprendime 1999/698/EB nustatytų kriterijų galiojimas pratęsiamas 12 mėnesių nuo šio sprendimo įsigaliojimo dienos.
4 straipsnis
Kad būtų galima administruoti, šiai produktų grupei priskiriamas kodas "018".
5 straipsnis
Šis sprendimas skirtas valstybėms narėms.
Priimta Briuselyje, 2001 m. rugpjūčio 28 d.